137 Fidelitas

Triplex legitur: Dei ad hominem, hominis ad Deum, hominis ad hominem.

Fidelitas Dei ad hominem patet quia in necessitate non deficit cuius contrarium patet in equo[[1]](#endnote-1) habente quatuor albos pedes, [1] Cor. 10[:13]: *Fidelis Deus, qui non* permittet *uos temptari supra id quod potestis*. Fidelis seruus non timet perdere equum propter dominum, sic nec Christus corpus suum propter hominem, Eccli. 6[:15]: *Amico fideli nulla est comparatio*.

Secundo, quia bona nostra non destruit sicut fecit villicus iniquitatis, Luc. [16:1]. Set pocius conseruat 2 Thess. 3[:3]: *Fidelis est qui confirmabit uos et custodiet a malo*.

Tercio, quia mercedem[[2]](#endnote-2) non minuit sed premiat vltra condignum,[[3]](#endnote-3) Psal. [144:13]: *Fidelis Dominus in omnibus verbis suis*. Heb. 10[:23]: *Fidelis* Deus *qui repromisit*. Deut. 32[:4]: *Deus fidelis, absque ulla iniquitate*.

Fidelitas hominis ad Deum patet. Primo, in eius firma dileccione vt[[4]](#endnote-4) nichil circa eum sustineat, Sap. 3[:9]: *Fideles in dilectione* *adquiescent* illi, non autem adquiesceret eius aduersarius. Sed, heu, quia in Psalmo [77:37] dicitur: *Cor autem non erat rectum cum eo, nec fideles habiti sunt in testamento ejus*.

Secundo, patet ingrauium propter eum perpessione, vt[[5]](#endnote-5) nichil carius illo diligat, Eccli. 22[:29]: *In tempore tribulationis permane illi fidelis*. [1 Macc. 2[:52], Abraham in tentatione fidelis] inuentus est. Sed heu quia querit sapiens, Prou. 20[:6]: *Virum autem fidelem quis inveniet?*

Tercio, in eius seruicii continuacione ut pro nullo alio eum relinquat, Luc. 19[:17]: *Serve bone euge, quia in modico fidelis fuisti, eris potestatem habens super decem civitates*. Apoc. 2[:10]: *Esto fidelis usque ad mortem*. Sed heu quia iam queritur inter dispensatores ut fidelis quis inueniatur et Prou. 20[:6], dicitur: *Virum fidelem quis inveniet?*

Fidelitas hominis ad hominem patet. Et primo, in secretorum occultacione et hoc est contra doctores et reuelatores, Prou. 11[:13]: *Qui fidelis est, celat amici commissum*.

Secundo, in veritatis obseruacione hoc est contra adulatores et detractores, Prou. 14[:5]: *Testis fidelis non mentitur*. Eccli. 46[:18]: *Cognitus est in verbis suis fidelis*.

Tercio, in debita instructione et hoc contra necligentes, Prou. 13[:17]: *Legatus fidelis, sanitas*. Ideo Prou. 28[:20]: *Vir fidelis multum laudabitur*.

Qui tradit hostibus castrum domini sui quod recepit in custodiam non reputatur fidelis, sed quilibet Christianus est custos anime sue quod est castrum Christi, Matt. 24[:45]: *Quis, putas, est fidelis servus, et prudens, quem constituit dominus suus super familiam suam*. Christus sic diligit suos quod uult eos separari ab infidelibus ne corumpantur sicut dicit ipse dicit Matt. 10[:35]: *Veni separare hominem adversus patrem,* etc.

Et subdit causam quia inimici hominis domestici eius vbi dicit Chrisostomus, *Homilia* 44, diabolus semper desiderat [infideles suos cum fidelibus esse, ut infidels, cum fidelibus mixti, corrumpant fideles, et Christus] ut sint fideles cum infidelibus separare ne corumpantur ab eis et vbicumque reperitur in scripturis talis separacio. Semper boni recedunt a malis et non econtra. Cum enim tenentur Iudei in captiuitate Deus per prophetam non dixit Assiriis, Exite de medio populi mei, sed ad populum suum dixit, [Isai. 52:11]: *Exite de medio* eorum et in mundum ne tetigeritis quia malum coinquinat bonum non econtro ut si mergatur lutum farine uel acetum vino corruptum corumpit purum sed non econtra. Semper enim naturaliter bonum fugit malum non econtra.

¶ Hic autem nota quod in quatuor generibus hominum solet laudari fidelitas. Precipue, in amicis, quando sibi consenceruit, Eccli. 6[:14]: *Amicus fidelis protectio fortis.*

Secundo, [Matt. 25:14-30] in seruis, quando bona domini multiplicant et nichil esubtrahunt, Eccli. 33[:31]: *Servus fidelis, sit tibi quasi anima tua*; Matt. 25[:21]: *Serve bone, et fidelis: quia* multa, etc.

¶ Tercio, in magistris, quando cum diligencia instruunt, Eccli. 15[:8]: *Sapientia in ore fideli abundabit*.

Quarto, in pugilibus, quando sine fictione fatagunt deuincere, Apo. 2[:10]: *Esto fidelis usque ad mortem*.

¶ Sed fidelitatem tria solent euacuare, scilicet, timor seruilis, amor priuilegis, error semel. Primus, quia non habet liberam voluntatem. Secundus, quia est infra etatem. Tercius, propter fatuitatem. Primus, timor est in illis qui timent intrare religionem ne forte necessaria sibi deficient, contra quos, Eccli. 29[:3]: *Confirma verbum, et fideliter age et in omni tempore invenies quod tibi necessarium est*. Amor priuilegis est in illis qui comparantur filiis Sunamitis morienti inter genua matris, 4 Reg. [4:20]. Plus affecti ad carnalem cognacionem quam ad ipsam religionem, /f. 41va/ Deut. 32[:5]: *Generatio perversa* est et infidelis filii. Error semel est in illis qui dissuadent iuuenibus ingressum religionis, Soph. 3[:4]: Populi tui *vesani, viri* tui *infideles*. Quia non considerant peccata que fecerunt supplicia que meruerunt premia que expectauerunt, 2 Cor. 4[:4]: *Deus excecavit mentes infidelium*.

Quere plus de fidelitate ex alia parte folii [140 Fidelitas].

1. equo ] *add*. habente F.128. [↑](#endnote-ref-1)
2. mercedem ] *corr*. mercedit F.128. [↑](#endnote-ref-2)
3. condignum ] *corr*. coniugium F.128. [↑](#endnote-ref-3)
4. vt nichil ... *in dilectione* ] Lambeth 23 *om*. F.128. [↑](#endnote-ref-4)
5. vt nichil ... diligat ] Lambeth 23 *om*. F.128. [↑](#endnote-ref-5)